b'\n_START_ARTICLE_\nMansplaining\n_START_PARAGRAPH_\nMansplaining \xc3\xa9s un anglicisme usat per a designar l\'acci\xc3\xb3 i efecte d\'un home que explica a una dona alguna cosa que probablement ella ja sap, i que potser coneix millor que no pas el seu interlocutor. En general es tracta de narratives paternalistes, condescendents i esbiaixades cognitivament des d\'una mirada masculina._NEWLINE_\xc3\x89s una paraula emprada pel feminisme per designar l\'acci\xc3\xb3 d\'un home que tendeix a relacionar-se de forma condescendent o paternalista amb una dona i que, a vegades, explica a la dona coses relacionades amb ella mateixa, o en general amb la condici\xc3\xb3 de dones, com si ella no les conegu\xc3\xa9s. _NEWLINE_Segons la periodista Lily Rothman (The Atlantic), el mansplainer es dedica a "explicar i explicar i explicar", sense interessar-se si la interlocutora controla sobre el tema en q\xc3\xbcesti\xc3\xb3 o fins i tot si "en sap m\xc3\xa9s que ell". L\'escriptora i assagista Rebecca Solnit explica el fenomen a conseq\xc3\xbc\xc3\xa8ncia de "combinar exc\xc3\xa9s de confian\xc3\xa7a i pensament il\xc2\xb7luminat".\n_START_SECTION_\nEtimologia\n_START_PARAGRAPH_\nLa paraula en angl\xc3\xa8s \xc3\xa9s un mot creuat entre man (home) i explaining (del verb "explicar"). En catal\xc3\xa0 s\'usa com a substantiu de g\xc3\xa8nere mascul\xc3\xad. Es va fer d\'\xc3\xbas generalitzat a partir del llibre "Els homes m\'expliquen coses", de Rebecca Solnit, en el qual descriu com un home pretenia explicar-li i recomanar-li un llibre que havia llegit sense deixar que ella parl\xc3\xa9s, i en particular sense permetre que ella li fes saber que era ella mateixa l\'autora del llibre del qual parlava.\n_START_SECTION_\nDefinici\xc3\xb3\n_START_PARAGRAPH_\nMansplaining refereix un espectre que va des del poc respecte pel criteri de la persona que escolta el mansplainer a la pressuposici\xc3\xb3 que la interlocutora no disposa de la capacitat d\'entendre quelcom de forma aut\xc3\xb2noma pel simple fet de ser una dona. S\'empra tamb\xc3\xa9 per referir-se a la persona que instrumentalitza una conversa per tal d\'autoerigir-se com l\'interessant del grup; en particular, si aquest posicionament social es persegueix invisibilitzant o menystenint les dones presents.'